Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена В. Р., поднесена против Општина Центар, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 09.07.2022 година, го донесе следното

**Р Е Ш Е Н И Е**

1. Жалбата изјавена од В. Р., поднесена против Општина Центар, заведена во Агенцијата под бр. 08-168 од 27.07.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави **точка 1** од Барањето, на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

В. Р. како што се наведува во Жалбата на 09.05.2022 година поднел Барање за пристап до информации од јавен карактер до Општина Центар, со кое побарал по електронска пошта да му се достави фотокопија од следната информација:

„1.Барам да доставите листа на сите инвеститори во 2017, 2018, 2019, 2021, 2022 заклучно со денешен ден се издадени одобренија за градба и на кои локации поконкретно (точна локација/адреса на истите).

2.Барам копија од сите одлуки за мораториум во изминатите 4 години поточно од првата 12.2017.

3.Барам одлука за градбите што се изградени во мораториум да ми доставите одлука/акт врз основа на кој се тие изградени (ако е одлука од градоначалникот или Совет да ми ги доставите копии од овие акти).“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-168 од 03.06.2022 година.

Агенцијата со електронски допис бр.08-168 од 06.06.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, на 16.06.2022 година донесе Решение со кое Жалбата **ЈА УВАЖИ и му наложи на Имателот на информации од јавен карактер да постапи по Барањето на Барателот.**

На 20.07.2022 година Имателот на информации до Агенцијата по електронски пат достави Известување за спроведување на Решение бр.11-2676/10 од 13.07.2022 година, заведен во Архивата на Агенцијата под бр.08-168. Во Известувањето е наведено: “...Ве известуваме дека имателот на информацијата Општина Центар-Скопје постапи согласно Решението на Агенцијата за заштита ....Ваш број 08-168 од 16.06.2022 година. До Барателот е доставен дел од бараната документација по електронски пат, а на останатиот дел од бараната документација (поради големиот обем на истата) ќе може да изврши увид во просториите на Одделението за градежништво на Општината.“

Барателот на информации на 27.07.2022 година до Агенцијата достави Втора жалба, заведена под бр.08-168, изјавена против Решението на Општина Центар бр.09-2676/9 од 13.07.2022 година. Во Жалбата меѓу другото е наведено: “...Незадоволен од одговорот на општина Центар, поднесувам Жалба за моето барање под реден бр.1 Имено во моето барање побарав листа на сите инвеститори во 2017 и 2018 година заклучно со денешен ден за кои се издадени одобренија за градба и на кои локации...Бараните податоци ги барам во писмена форма, а по добивање на оваа листа согласен сум да извршам дополнително и увид на лице место во документацијата....“

Агенцијата, преку е-маил заведен под бр.08-168 од 27.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 04.08.2022 година до Агенцијата по електронски пат достави Произнесување по Втора Жалба бр.11-2676/12 од 23.08.2022 година, заведен во Агенцијата под бр.08-168, каде е наведено: “...Постапувајќи по Решението на Агенцијата, а согласно член 21 став 2 од ЗСПИЈК, понуди увид во овој дел од бараната документација, поради големиот обем на истата и бидејќи Општината не располага со бараната форма на информацијата (листа на инвеститори). Станува збор за електронски систем во Одделението за градежништво....информациите кои се барани не можат да се извадат во формата барана од Барателот. Одделението за градежништво и целиот Сектор за урбанизам е отворен за јавноста секој вторник и четврток од 09:00-11:00 часот, кога може да се изврши увид во системот. До Барателот е доставен останатиот дел од бараните информации по електронски пат..“. Во прилог ги достави сите списи во врска со предметот, меѓу другото и Одговорот на барање бр.11-2676/8 од 05.07.2022 година, во кој е наведено дека: „Барањето под реден број 1 е невозможно физички да се достави и овозможи до странката, од причина што, стнаува збор за огромен број на податоци кои не се содржани само кај еден вработен во Секторот за урбанизам, одделение за градежништво, туку кај повеќе вработени. Истите содржат сензитивни информации кои што можат да ја нарушат приватноста на личните податоци....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Втората Жалба бр.08-168 изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација под точка 1 од Барањето на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-168 од 16.06.2022 година, не постапил согласно одредбите од Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение бр. 09-2676/9 од 13.07.2022 година со кое „се доставуваат бараните информации“, во кое е наведено дека доставува одговор од Секторот за урбанизам до Барателот.

Имено, донесеното Решение на Имателот на информации во образложението не утврдува за кои причини не му ја доставува бараната информација под точка 1 од Барањето, што во конкретниот случај го доставува Одговорот на барање од Секторот за урбанизам во прилог како одговор.

Што се однесува до наводите на Одговорот на Секторот, со кој не му ја доставува бараната информација на Барателот од причина што бараната информација е обемна и дека бараните информации содржат сензитивни информации кои што можат да ја нарушат приватноста на личните податоци, Агенцијата утврдува дека Имателот на информации може да одбие само во случај кога има исклучок од членот 6 став 1 од Законот за слободен пристап до информации од јавен карактер, каде се таксативно наведени кои се исклучоците од слободниот пристап и Имателот на информации само по тие исклучоци може да одбие пристап, по задолжително спроведен **тест на штетност**.

Доколку, Имателот на информации утврдил дека било потребно да се изврши увид во бараната информација, бил должен да се договори со Барателот на информации за заеднички да утврдат термин, кога би можело Барателот да изврши увид на начин утврден во член 65 од Законот за општата управна постапка, а не како што одговорил: „ Сектор за урбанизам е отворен за јавноста секој вторник и четврток од 09:00-11:00 часот“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**